(Ortografía tradicional) In riꞌ ri juwiꞌ uvas,
ri kas utzalaj ticoꞌn.
Ri nu Tat cꞌut,
Are ri ajchac ri queilow ri juwiꞌ tak uvas.
Conojel ri alaj tak u kꞌab ri juwiꞌ uvas ri man cäquiya tä qui wäch queꞌresaj na apanok.
Are cꞌu ri cäquiya qui wäch querilo queuban qui banic rech sibalaj quewächin na.
Ri ix chꞌajchꞌoj chi ri iwanimaꞌ rumal ri tijonic ri nu yoꞌm chiwe.
Chibana baꞌ xa jun wucꞌ in,
jas ri in nu banom xa jun iwucꞌ ix.
Jeꞌ jas jun alaj u kꞌab ri juwiꞌ uvas man cäcowin taj cuya u wäch xak u tuquiel we man tikil che ri rakan,
je riꞌ xukujeꞌ ri ix,
ix jeꞌ jas jun ticoꞌn ri man cäwächin taj we man quiban xa jun wucꞌ in.
In riꞌ ri juwiꞌ uvas.
Are cꞌu ri ix,
ix ri alaj tak u kꞌab ri juwiꞌ uvas.
Jachin ri cuban xa jun wucꞌ in,
quinban cꞌu xa jun in rucꞌ ri areꞌ,
are riꞌ sibalaj cäwächin na.
Man cꞌo tä cꞌu jas quixcowin ix chubanic we man in cꞌo in iwucꞌ.
Jachin ri man cuban tä xa jun wucꞌ in,
cäqꞌuiäk na apanok,
cächakiꞌj cꞌu na jeꞌ jas ru kꞌab tak ri cheꞌ ri quemolic,
queporox pa kꞌakꞌ.
We ri ix xa ix jun wucꞌ in,
man cäsach tä cꞌu ri nu tijonic chiwe,
cuyaꞌ quitaꞌ jachique ri quiwaj,
cäyaꞌtaj cꞌu na waꞌ chiwe.
Ri nu Tat cänimarisax na u kꞌij aretak ri ix jeꞌ quiban waꞌ jas juwiꞌ uvas ri sibalaj cäwächinic.
Je waꞌ riꞌ kas tzij quixoc che nu tijoxelab.
Ri in quixwaj ix jas ri nu Tat quinraj in.
Chitakej baꞌ quiwaj iwib jas ri nu banom in chiwe.
We quinimaj ri nu takanic,
quitakej na riꞌ quiwaj iwib jas ri nu banom in chiwe jeꞌ jas ri in quinnimaj ru takanic ri nu Tat,
ri Areꞌ cꞌut tajin wi lokꞌ quinrilo.
Jeꞌ quintzijoj waꞌ chiwe rech quixquicot wucꞌ,
je cꞌu riꞌ kas cäquicot na ri iwanimaꞌ.
Ri nu takanic are waꞌ:
Chiwaj iwib chbil tak iwib,
jeꞌ jas ri in quixwaj ix.
Ri rutzil ranimaꞌ jun winak ri más nim ri cuyaꞌ cäcꞌoji pa ranimaꞌ are laꞌ chi cuya riꞌ ru cꞌaslemal che qui qꞌuexwäch ri e utz rucꞌ.
Ri ix kas ix utz wucꞌ in we quibano jas ri quixintak wi.
Ya man quinbij tä patänil tak we chiwe,
rumal chi ri patäninel man retam tä riꞌ jas ri cuban ru patrón.
Xane quinbij chiwe chi kas ix utz wucꞌ in rumal chi nu cꞌutum chiwäch ronojel ri u bim ri nu Tat chwe.
Ri ix man xinichaꞌ tä in,
xane in riꞌ ri xixinchaꞌ ix.
Xinya cꞌu pi kꞌab chi jeꞌ quibano jas juwiꞌ uvas ri sibalaj cäwächinic.
Ri wächinic ri quiya man cäsach tä u wäch.
Je cꞌu riꞌ ri nu Tat cuya na chiwe jachique ri quitaꞌ che pa ri nu biꞌ.
Are baꞌ waꞌ ri quixintak wi:
Chiwaj iwib chbil tak iwib ri jun rucꞌ ri jun chic,
—xcha chque.